กรมราชทัณฑ์ ชี้แจงกรณีการก่อสร้างโรงพยาบาลราชทัณฑ์แห่งที่ 2 เพื่อประโยชน์ในการเข้าถึงการรักษาพยาบาลของผู้ต้องขัง
กรมราชทัณฑ์ ชี้แจงกรณีการก่อสร้างโรงพยาบาลราชทัณฑ์แห่งที่ 2 เพื่อประโยชน์ในการเข้าถึงการรักษาพยาบาลของผู้ต้องขังในการเข้าถึงการรักษาพยาบาลตามหลักสิทธิมนุษยชน       พันตำรวจเอก ณรัชต์ เศวตนันทน์                    อธิบดีกรมราชทัณฑ์ เปิดเผยว่า จากการที่มีการเผยแพร่ข่าวเกี่ยวกับการก่อสร้างโรงพยาบาลแห่งที่ 2 ของกรมราชทัณฑ์ และได้กล่าวถึงความไม่เหมาะสมในการดำเนินการ ยืนยันว่า การก่อสร้างโรงพยาบาลราชทัณฑ์ แห่งที่ 2 ของกรมราชทัณฑ์ เป็นไปตามมติคณะรัฐมนตรี ที่อนุมัติงบประมาณในการก่อสร้าง เพื่อประโยชน์ในการเข้าถึงการรักษาพยาบาลของผู้ต้องขัง และเป็นการส่งเสริมความเท่าเทียมกันในการเข้าถึงการรักษาพยาบาลตามหลักสิทธิมนุษยชนสากล รวมถึงเพิ่มบริการการรักษาพยาบาลแก่ข้าราชการ และครอบครัวในสังกัด เพื่อเป็นสวัสดิการ และในอนาคตประชาชนทั่วไปก็สามารถเข้ารับการรักษาพยาบาลได้อีกด้วย เนื่องจากในพื้นที่ดังกล่าวยังไม่มีสถานพยาบาลของรัฐรองรับการรักษา ผู้ป่วยบริเวณชุมชนดังกล่าว        อธิบดีกรมราชทัณฑ์ กล่าวว่า โครงการดังกล่าวอยู่ระหว่างขั้นตอนการศึกษาวิเคราะห์ผลกระทบสิ่งแวดล้อม (EIA) โดยองค์กรผู้เชี่ยวชาญเฉพาะด้าน และปัจจุบันได้ผ่านขั้นตอนการทำประชาพิจารณ์เรียบร้อยแล้ว (Public Hearing) ซึ่งผลตอบรับจากข้าราชการในสังกัด และประชาชนทั่วไปมีความต้องการให้มีการจัดสวัสดิการการรักษาพยาบาล โดยกรมราชทัณฑ์ หวังว่า การสร้างโรงพยาบาลราชทัณฑ์แห่งที่ 2 จะสามารถช่วยเหลือผู้ต้องขัง และข้าราชการกรมราชทัณฑ์ รวมถึงประชาชนทั่วไป ให้ได้รับการบริการในการรักษาพยาบาลอย่างเท่าเทียมกัน ตามยุทธศาสตร์และนโยบายของรัฐบาล ในการอำนวยความยุติธรรมและลดความเหลื่อมล้ำในสังคม เพื่อประโยชน์ส่วนรวมของประเทศชาติ